পশ্চিমপাড়ায় পটলা। পূর্বপাড়ায় টাকলা। বাগুইআটির ভাগ-বাঁটোয়ারা হয়েছে অপরাধজগতের এই দুই সেনাপতির মধ্যে।
স্থানীয়েরা জানেন, বাগুইআটির অর্জুনপুর পশ্চিমপাড়া এবং সংলগ্ন এলাকায় পটলা শেষকথা। অন্যদিকে, টাকলা এবং তার শাগরেদ বোকা, বাবাই ভট্টাচার্য, সুব্রত, পিন্টুর আধিপত্য রয়েছে পূর্বপাড়ায়। কৈখালি, চিনারপার্কের মতো এলাকাতেও অবশ্য তাদের ছায়া এখন ছড়িয়ে পড়েছে। 
একথা ঠিক যে টাকলা, বোকা, বাবাই, সুব্রত এবং পিন্টু সকলেই এখন জেলবন্দি। তবুও বাগুইআটিতে নির্ঝঞ্ঝাটে চলে তোলা আদায় এবং ভীতি প্রদর্শন। কারণ, যাঁরা তোলা দেন, তাঁরা নিজেরাই পুলিশকে কিছু জানাতে চান না। লিখিত অভিযোগ দায়ের তো দূরের কথা!
বাগুইআটি পোস্ট অফিসের কাছে একফালি জায়গায় চারতলা একটি আবাসনের কাজে হাত দিয়েছিলেন স্থানীয় এক প্রোমোটার। ‘এবেলা’কে তিনি বলেন, ‘‘সপ্তাহ দুয়েক আগে আমার মোবাইলে অচেনা নম্বর থেকে কল আসে। বাবাই নামে একজন আমাকে ওই আবাসনের কাজ না-করতে বলে। নির্দেশ না-মানলে মেরে ফেলার হুমকি দেয়। আমি পরিষ্কার জানিয়ে দিয়েছি, ওই কাজটা পাওয়ার জন্য অনেক ছোটাছুটি করেছি। কাজ ছাড়ব না। যা হয় হবে। ফোনটা এসেছিল জেল থেকে।’’ তাঁর অভিযোগ, বিধাননগর পুরসভার ১০ নম্বর ওয়ার্ডে  প্রোমোটারদের কাজ করতে দেয় না বাবাইয়ের দলবল। কিন্তু তিনিও পুলিশের কাছে হুমকির বিষয়টি জানাননি। কেন? ওই প্রোমোটার বলেন, ‘‘ওসব করে কোনও লাভ নেই।’’
আবার স্থানীয়দের অভিযোগ, পশ্চিমপাড়ায় পটলার বাইকবাহিনীর দাপট চলে রোজই। মদ-জুয়ার ঠেক চালানো থেকে শুরু করে ভয় দেখিয়ে তোলা আদায়— সবেতেই সিদ্ধহস্ত ১০ জনের ওই বাহিনী। তৃণমূলের এক স্থানীয় নেতাই জানাচ্ছেন, পটলাদের দাপট সব থেকে বেশি ৮ নম্বর ওয়ার্ডে। নির্মাণ ব্যবসার সামগ্রীও তারাই সরবরাহ করে। 
তৃণমূলকর্মীদের এবং বাগুইআটির স্থানীয় বাসিন্দাদের একাংশ জানিয়েছেন, টাকলা জেলে থাকায় এখন পূর্বপাড়া, মল রোড, ভিআইপি, গোরাবাজার এবং মৃণালিনী হল সংলগ্ন এলাকাগুলিতে অপরাধচক্র চালায় তারই এক সম্পর্কিত ভাই। সুব্রত-পিন্টু জুটির অনুপস্থিতিতে তাদের জায়গা সামলাচ্ছে ‘খোকা ডনে’রা। এক তৃণমূল নেতা বলেন, ‘‘সুব্রত-পিন্টু একসময় পটলার ছায়াসঙ্গী ছিল। এখন শিবির পাল্টে তারা টাকলার দিকে। তবে দুই গোষ্ঠীর মধ্যে বোঝাপড়া এত ভাল যে কেউ কারও এলাকায় হাত দেয় না।’’ 
অপরাধজগতের এই রাঘববোয়ালদের মধ্যে এখন আরেকটি নাম আলোচনায় উঠে আসছে—রাজেশ নায়েক। পুলিশের কাছে খবর, দমদম পার্ক, মেথরপট্টি ছাড়িয়ে নায়েকের নজর এবার বাগুইআটির দিকে। 
কিন্তু পুলিশের দাবি, মুশকিল একটাই। স্থানীয় বাসিন্দারা থানায় অভিযোগ জানান না। বিধাননগর সিটি পুলিশের গোয়েন্দাপ্রধান সন্তোষ পাণ্ডে এ প্রসঙ্গে বলেন, ‘‘কেউ যদি অভিযোগ না করেন, তাহলে কীসের ভিত্তিতর নাম করা হচ্ছে, তারা প্রত্যেকেই এখন বিচারাধীন বন্দি। যদি কেউ হুমকি বা তোলাবাজির শিকার হন, তিনি পুলিশের কাছে আসুন। এটাই অনুরোধ করব।’’ কিন্তু যাবেন কে? (শেষ)